作者:汪夢鬥
標題:金縷曲・賀新郎
內容:滿目飛明鏡。憶年時、呼朋樓上，暢懷觴詠。圓到今宵依前好，詩酒不成佳興。身恰在、燕臺天近。一段淒涼心中事，被秋光、照破無餘蘊。卻不是，訴貧病。宮庭花草埋幽徑。想夜深，女牆還有，過來蟾影。千古詞人傷情處，舊說石城形勝。又今說、斷橋風韻。客裡蟬娟都相似，只後朝、不見潮來信。且喜得，四邊靜。